Komisjoni otsus,

22. oktoober 1993,

millega kehtestatakse geneetiliselt muundatud taimede tahtliku keskkonda viimise lihtsustatud korra kriteeriumid vastavalt nõukogu direktiivi 90/220/EMÜ artikli 6 lõikele 5

(93/584/EMÜ)

EUROOPA ÜHENDUSTE KOMISJON,

võttes arvesse Euroopa Majandusühenduse asutamislepingut,

võttes arvesse nõukogu 23. aprilli 1990. aasta direktiivi 90/220/EMÜ geneetiliselt muundatud organismide tahtliku keskkonda viimise kohta, [1] eriti selle artikli 6 lõiget 5,

ning arvestades, et:

kui pädev asutus leiab, et teatavate geneetiliselt muundatud organismide (GMOd) keskkonda viimise kohta on saadud küllaldaselt kogemusi, võib ta teha komisjonile ettepaneku rakendada seda liiki GMOde keskkonda viimisel lihtsustatud korda; komisjon peab kriteeriumide kehtestamisel lähtuma ohutusest inimeste tervisele ja keskkonnale ning sellise ohutuse kohta olemasolevatest tõenditest, et komisjon saaks otsustada, kas konkreetse lihtsustatud korra võib heaks kiita;

nüüdseks on kogunenud teadmisi ja andmeid eelduste kohta, mis on vajalikud, et tagada teatavat liiki GMOde keskkonda viimisel ohutus inimeste tervisele ja keskkonnale;

lähtudes sellest, et eri tüüpi organismide puhul on ohutusega seotud aspektid erinevad, peetakse otstarbekaks eraldi kriteeriumide kehtestamist taimede, loomade ja mikroorganismide jaoks ning vastavalt sellele kohaldatakse käesoleva otsusega kehtestatavaid kriteeriume ainult geneetiliselt muundatud taimede suhtes, mis moodustavad sellise GMOde rühma, mille kohta on tänaseks omandatud kõige rohkem kogemusi;

tõendid geneetiliselt muundatud taimede keskkonda viimise kohta on näidanud, et selliste taimede keskkonda viimise ohutus sõltub retsipienttaimede liikide omadustest, lisatud järjestuste ja nende saaduste omadustest ja vastuvõtvatest ökosüsteemidest ning kehtestatavate kriteeriumide eesmärk peaks olema eelkõige selliste omaduste hindamine;

kõnealused kriteeriumid moodustavad objektiivse ja ühtlustatud baasi lihtsustatud korra kohaldamise taotluste üle otsustamiseks;

läbipaistvuse huvides on otstarbekas kehtestada lihtsustatud korra kohaldamise taotluste esitamise ühtne kord;

sellise taotluse aluseks peaksid olema kogemused kõnealuste GMOdega ja tõendusmaterjal nende ohutusest inimeste tervisele ja keskkonnale ning selleks on otstarbekas, et sellised kogemused hõlmaksid pädevate asutuste kogemusi seoses samade GMOde keskkonda viimisega ja kõnealuste GMOdega seotud kogemusi sarnastes ökosüsteemides kas ühenduses või mujal maailmas;

inimeste tervisele ja keskkonnale ohutuse tagamisega kooskõlas oleva ühtse korra võimalikult ulatusliku kohaldatavuse huvides on vaja, et kõigil liikmesriikidel oleks võimalik ühineda mistahes lihtsustatud korra kohaldamise taotlusega ning sellel eesmärgil tuleks kehtestada asjaomane kord;

käesolev otsus on kooskõlas direktiivi 90/220/EMÜ artikli 21 alusel moodustatud komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Komisjon teeb otsuse geneetiliselt muundatud taimede tahtliku keskkonda viimise lihtsustatud korra kohaldamise taotluse üle vastavalt direktiivi 90/220/EMÜ artikli 6 lõikele 5, toetudes lõigetes 2, 3 ja 4 sätestatud kriteeriumidele ning artiklis 2 osutatud piisavatele kogemustele ja neid käsitlevatele tõenditele.

2. Retsipienttaimede liikide omadusi käsitlevad kriteeriumid on järgmised:

a) taksonoomiline seisund ja bioloogia (paljunemise ja tolmlemise viisid, sugulasliikidega ristumise võime) peaksid olema hästi teada

ja

b) olemas peaks olema teave vastastikmõjude kohta, mis on eriti olulised retsipienttaimede liike ja muid põllumajanduslikus ökosüsteemis või eksperimentaalse keskkonda viimise ökosüstemis olevaid organisme hõlmava ohu hindamise seisukohast,

ja

c) olemas peaks olema teaduslikud andmed samasse retsipienttaime liiki kuuluvate geneetiliselt muundatud taimede eksperimentaalse keskkonda viimise ohutusest inimeste tervisele ja keskkonnale.

3. Lisatud järjestuste ja nende väljendumise saaduste omadusi käsitlevad kriteeriumid on järgmised:

a) lisatud järjestused ja nende väljendumise saadused peaksid eksperimentaalse keskkonda viimise tingimustes olema inimeste tervisele ja keskkonnale ohutud

ja

b) lisatud järjestused peaksid olema:

- hästi iseloomustatud ja

- taime tuumagenoomi integreerunud.

4. Keskkonda viimise välieksperimentide omadustega seotud kriteeriumiks on see, et vajaduse korral kasutatakse eksperimentaalse keskkonda viimise ajal või pärast seda asjakohaseid riskijuhtimismeetmeid, et tagada inimeste tervise ja keskkonna kaitse.

5. Lõigetes 2 ja 3 sätestatud kriteeriume tuleb rakendada igal juhul ning lõikes 4 sätestatud kriteeriumi tuleb võtta arvesse kavandatud lihtsustatud korra läbivaatamisel ja kohaldada vastavalt vajadusele.

Artikkel 2

1. Lihtsustatud korra kohaldamise taotlus esitatakse artikli 3 lõigetes 2 ja 3 sätestatud korra kohaselt.

2. Taotlus esitatakse komisjonile kirjalikult ning sellele lisatakse toimik, mis sisaldab kavandatud lihtsustatud korra kirjeldust, selle kohaldamise (võimalikke) tingimusi ning teavet ja andmeid piisavatest kogemustest kõnealuste GMOde keskkonda viimise kohta.

3. Piisavad kogemused peavad näitama, et kõnealused GMOd on inimeste tervisele ja keskkonnale ohutud ning nende aluseks võivad olla pädevate asutuste kogemused samade GMOde keskkonda viimisel, kogemused kõnealuste GMOde keskkonda viimisega sarnastes ökosüsteemides ja rahvusvahelised kogemused.

Artikkel 3

1. Kui komisjon saab taotluse ja sellele lisatud toimiku, edastab ta kõnealuse taotluse ja lisatud toimiku koopia viivitamata teiste liikmesriikide pädevatele asutustele.

2. 45 päeva jooksul pärast taotluse ja sellele lisatud toimiku ärasaatmist võib mis tahes muu pädev asutus teatada komisjonile kirjalikult oma kavatsusest liituda taotlusega. Selleks võib pädev asutus esitada täiendavaid või lisatõendeid, mis toetavad esialgset taotlust.

3. Pärast lõikes 2 osutatud tähtaja möödumist teeb komisjon taotluse kohta viivitamata otsuse direktiivi 90/220/EMÜ artiklis 21 osutatud korras.

Artikkel 4

Käesolev otsus on adresseeritud liikmesriikidele.

Brüssel, 22. oktoober 1993

Komisjoni nimel

komisjoni liige

Yannis Paleokrassas

[1] EÜT L 117, 8.5.1990, lk 15.

--------------------------------------------------